L’Ajuntament de Sagunt prepara la Iª Jornada de Braçades Solidàries
12 de desembre 2017

El pròxim diumenge, 17 de desembre, tindrà lloc la primera Jornada de Braçades Solidàries, organitzada per la regidoria d'Esports de l'Ajuntament de Sagunt en col·laboració amb la Fundació ADRA. Esta col·laboració sorgix de la proximitat de les festes nadalenques i de la necessitat de fer arribar als xiquets desfavorits material escolar per al desenvolupament de la seua educació.

Durant el matí del diumenge 17, s'obriran els sis carrers de la piscina del Pavelló Municipal (internuclis) amb l'objectiu que estiguen ocupats durant 4 hores _“non stop”_. L'esdeveniment començarà a les 10 hores del matí i s’allargarà fins a les 14 hores de la vesprada. Durant este temps, la piscina estarà oberta a la participació tant dels usuaris de les piscines municipals com dels clubs que vulguen participar, com el club de natació, el Masters Morvedre, Waterpolo Morvedre o sincronitzada, entre d’altres.

La inscripció es realitzarà a les piscines municipals, ja siga el Pavelló d’Internuclis, la Casa de la Joventut o Almudàfer, i s'haurà d'omplir un formulari amb les dades de l'interessat a participar i les hores en les quals es nadarà a la piscina. Recordem que l'objectiu d'este esdeveniment és el de no deixar, en cap moment, cap carrer de la piscina buit durant estes quatre hores. El preu d'esta activitat és una donació simbòlica de material escolar que la Fundació ADRA farà arribar als xiquets que ho necessiten.

S'espera que este acte establisca un abans i un després en el calendari d'activitats esportives de Sagunt. Amb un caràcter solidari i una motivació forta, com és donar material escolar per als xiquets necessitats en Nadal, l'organització té com a objectiu assegurar la continuïtat de l'esdeveniment al llarg dels anys.

![](/media/x3latqog/88-cartel-brazadas-defi-2.png)  

 **Col·laboració de la Fundació ADRA**  

  

Este projecte es realitza de forma coordinada amb la Fundació ADRA, una organització humanitària no governamental dedicada a l'ajuda d'individus i comunitats. Esta ajuda es realitza mitjançant els Programes de Cooperació per al Desenvolupament i els Programes d'Ajuda Humanitària d'Emergència, a més de la realització d'activitats de voluntariat. La Fundació ADRA va ser establida per l'Església Adventista del Séptimo Día, ha arribat fins a 120 països, i des del 1997 exercix la funció de Consultora General del Consell Econòmic i Social de l'ONU.  

ADRA també està present en el Camp de Morvedre mitjançant programes de voluntariat, que tenen diversos objectius: viatges a poblats de muntanya del sud del Marroc, ajudes en residències de la tercera edat, prevenció de drogodependències en primària i secundària, repartiment d'aliments per a gent en risc d'exclusió social a Sagunt, campaments interculturals amb xiquets i xiquetes de Serveis Socials i tallers d'ajuda a la reinserció d'interns del Centre Penitenciari de Picassent.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-prepara-la-iª-jornada-de-braçades-solidàries/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-prepara-la-iª-jornada-de-braçades-solidàries/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-prepara-la-iª-jornada-de-braçades-solidàries/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-prepara-la-iª-jornada-de-braçades-solidàries/)